સોનમની સાથે શબાના આઝમીએ પણ દિલને સ્પર્શી જાય એવો પર્ફોર્મન્સ આપ્યો છે. તેમણે નીરજાની મમ્મી રમાની ભૂમિકા ભજવી છે. પોતાની યુવાન દીકરીને ખોવાના દુ:ખને તેમણે તેમના પર્ફોર્મન્સ વડે સ્ક્રીન પર યાદગાર બનાવી દીધું છે. ફિલ્મના અંતમાં રમાએ જે સ્પીચ આપી છે એ દર્શકોની આંખમાં આંસુ લાવી દે છે. નીરજાના પપ્પાનું પાત્ર યોગેન્દ્ર ટિક્કુએ ભજવ્યું છે. એ પહેલાં તેમણે ‘નો વન કિલ્ડ જેસિકા’માં જેસિકાના મજબૂર પપ્પાનું પાત્ર ખૂબ સરસ રીતે ભજવ્યું હતું. એ ફિલ્મમાં પણ તેમનું પાત્ર ખૂબ સારું છે. સૌથી ચોંકાવનારો પર્ફોર્ર્મન્સ અબરાર જહૂર, અલી બાલદીવાલા અને જિમ સરભે કર્યો છે. એ ત્રણેય જણે પૅલેસ્ટીની આતંકવાદીઓનું પાત્ર ભજવ્યું છે. એ ત્રણેયની આ પહેલી ફિલ્મ છે. આ ફિલ્મમાં નીરજાના બૉયફ્રેન્ડનું પાત્ર મ્યુઝિક-સિંગરની જોડી વિશાલ-શેખરના શેખર રવજિયાણીએ ભજવ્યું છે. ઍક્ટર તરીકેની શેખરની પણ આ પહેલી ફિલ્મ છે. તેણે આ ફિલ્મમાં સારું કામ કર્યું છે.